La consellera de Benestar i Família ha defensat l'actuació del seu departament en la crisi de les adopcions al Congo davant la Diputació Permanent del Parlament. Carme Figueras ha negat que hi hagués cap problema d'interlocució amb el govern espanyol. La consellera ha traslladat tota la culpa a la directora de l'Institut Català de l'Adopció (ICAA) i l'entitat col·laboradora, perquè, tot i saber que el procés no tenia totes les garanties, van decidir autoritzar les adopcions. Ha admès, de tota manera, que el tracte rebut per les famílies no va ser del tot correcte.\n02/10/2006 - 08.35 Actualitzat 07/10/2006 - 09.37\nLa consellera de Benestar i Família, Carme Figueras, ha acusat l'Adic, entitat encarregada de gestionar les adopcions al Congo, d'haver retirat dels orfenats de Brazzaville sis menors sense la conformitat de la Generalitat i d'haver facilitat a les famílies adoptants documentació del menor sense el coneixement del govern català. Els menors encara no havien estat assignats a les seves famílies per la Generalitat, que és l'autoritat competent, cosa que ha generat la confusió entre les famílies adoptants que estan immerses en aquest procés, perquè des de l'entitat se'ls donava per assignat un fill oficialment no reconegut per part de l'administració catalana.\nFigueras ha explicat que, per aclarir aquesta situació, el govern enviarà un funcionari a la República Democràtica del Congo per comprovar la situació, avaluar l'origen dels menors i revisar la documentació. Si els menors realment poden ser adoptats, ha assenyalat la consellera, s'iniciaran els tràmits perquè siguin assignats a les famílies i continuï el procés d'adopció.\nLa consellera també ha criticat amb duresa Rosa Maria Bertran, exdirectora de l'ICAA, a qui assegura que va fer cessar per irresponsabilitat. Però Figueras ha anat més enllà i ha vinculat els problemes d'aquest estiu a un sistema d'adopcions internacionals heretat de governs anteriors.\nCiU i ERC volen la reprovació de la consellera\nLa compareixença de Carme Figueras s'ha fet a petició de CiU i Esquerra Republicana, que van presentar una sol·licitud conjunta, i arriba després que dijous passat s'aprovés una resolució, en aquest sentit, l'endemà que el PSC reclamés una reconsideració sobre el cas. Les explicacions de la titular de Benestar i Família no han convençut CiU i ERC, que han presentat una proposta de resolució per reprovar a Figueras "per la seva mala gestió", que "ha lesionat greument els drets" de les famílies adoptants. Republicans i convergents, així mateix, han demanat que es realitzin totes les gestions necessàries perquè els divuit expedients d'adopció de menors que hi ha oberts al Congo es resolguin com més aviat millor, protegint els drets tant dels pares com dels menors.\nTant la federació nacionalista com els republicans l'acusen de sotmetre's al govern espanyol i intentar tapar els problemes amb el Ministeri d'Exteriors passant-ne les culpes a l'exdirectora de l'ICAA i l'entitat col·laboradora. Per Joan Ridao, portaveu d'ERC, l'autèntic problema és que en aquest conflicte la Generalitat ha estat supeditada al govern del PSOE, mostrant un "grau de docilitat extrema" davant les "interferències" de l'executiu en competències del govern català.\nICV, PSC i PPC han assegurat que s'està utilitzant la crisi de les adopcions al Congo per interès electoralista, al marge de la situació real dels infants i de la trentena de famílies adoptives.\nAixí i tot, el portaveu del PPC, Francesc Vendrell, ha assenyalat que la gestió de la conselleria en tot aquest procés ha estat "un autèntic desastre", i en especial l'actuació de Rosa Maria Bertran, que "o era una perfecta inútil o es limitava a fer política jugant amb els sentiments de la gent".\nLa crisi es va produir quan set famílies van quedar retingudes al Congo durant unes setmanes aquest estiu perquè l'ambaixada espanyola no legalitzava els papers dels nens adoptats.


Bauzá, el triler trilingüista\nRafel Crespí | 16 octubre 2014 Vistes: 465 vegades\nJa saben que els trilers no són permesos per la llei. Com a mínim a dia d'avui. No vol dir que algun dia no arribin a ser, fins i tot, constitucionals i d'ordre. Potser quan el virus de la triple B ho acabi empastissant tot. Virus que adopta aquest nom en honor i glòria de tres dignes portadors d'aquesta consonant (Blesa, Bárcenas i Black Card). Tot és possible... però de moment és una activitat il·legal tot i que el president Bauzá s'entossudeixi a ser-ne un gran abanderat i un devot de l'estratègia que empren aquests desnonats de la llei. Ja saben que l'estratègia, amb connivència amb un grup d'acòlits i una bona dosi de xerrameca, consisteix a assenyalar falsament quina és la tapadora que encobeeix la bolleta que dóna el premi. Ofereixen als badocs un món de grans possibilitats de guanyar la juguesca però, com ja saben els lectors, al final sempre el triler amaga les bones intencions del joc net i se'n surt amb la seva.\nAra ja no parlen de TIL, ara parlen de trilingüisme. I el trilerisme presidencial consisteix a presentar els enormes guanys que suposa dominar tres llengües – cosa que és epistemològicament molt acceptable- però allò que amaga és que la vertadera intenció del joc no és altra que acabar amb la llengua catalana. I entabana tant la gent que n'hi pot haver que pensin que allò que diu és cert i tot. Encara que no expliqui com ho farà, ni doti dels mitjans suficients perquè la bolla falsa que mostra, l'anglès, sia après com pertoca.\nI ho fan, parlar de trilingüisme, perquè la marca TIL és una marca proscrita pels tribunals, com també ho són els trilers. I vet aquí que el mata setzes Bauzá, provist de llança i espasa, envesteix a tort i a dret i amb un trilerisme verbal fora mida declara inconstitucional el Partit Popular i tots els governs que hi ha hagut en aquestes illes des de la dotació de l'Estatut d'Autonomia. I no només els governs sinó un bon grapat de ciutadans d'aquestes terres – la majoria dels lectors d'aquest article també- perquè d'alguna manera més o menys activa defensam la llengua dels nostres padrins. Perquè quan repta la cap de l'oposició demanant-li si allò que vol és la defensa del català o la Constitució i ell, en Bauzá tria la Constitució, no fa altra cosa que això que hem dit. O juga a fer de triler. Allò que hauria d'entendre Bauzá és que tots els que d'alguna manera no volem l'extermini del català volem viure en una societat culta i sabuda. I això implica saber com més millor, i en aquest concepte de més hi entra la competència lingüística en altres llengües.\nPerò el triler Bauzá, l'expert en lleis, a qui han declarat el seu joc – permeteu-me la metàfora, ja sé que no ho és- il·legal ara s'erigeix en taumaturg de la Constitució i ens vol donar lliçons del que és constitucional i del que no ho és. I resulta que no voler l'extermini com vol ell de la llengua catalana es converteix en anticonstitucional. Convendria, tan expert com ha demostrat ser en lleis, que ens digués quin article de la constitució contravé el sistema educatiu de les Illes Balears. I també que respongui per què si el trilingüisme és tan profitós no s'implanta a Castella-Lleó, comunitat que per altra banda rep 699 euros per habitant. Si la constitució diu que tots som iguals i no podem ser discriminats, com és que uns reben aquesta quantitat de l'estat i uns altres només arribam als 124 euros?\nSi ara han inhabilitat durant quinze anys el jutge que va dur en Blesa a la presó per haver prevaricat, el jutge, no el banquer, és a dir, per no aplicar la llei així com toca, feina té la judicatura per inhabilitar tot allò que de magistrat no s'ha pronunciat en contra del sistema educatiu de les Illes Balears. I sobretot, si tan Anticonstitucional és el que hem tengut fins ara, per què en Bauzá i els seus servicis jurídics no fan un recurs d'inconstitucionalitat a l'Estatut d'Autonomia i a la Llei de Normalització Lingüística. Potser a Madrid, ja que no li donen doblers per invertir aquí, li donin la raó jurídica. Que ho provi ara que l'alt tribunal és sensible a aquestes qüestions. O tem un altre ridícul espantós? Potser és com els trilers, sempre tan obcecats a plomar els ingenus, que pensen que els que no s'ajusten a la llei són els altres, els que paguen imposts i juguen net.\nRafel Crespí i Ramis.


El Balaguer Cudós Consultors cau davant el Hujase de Jaén - Balaguer Televisió\nEl Balaguer Cudós Consultors cau davant el Hujase de Jaén\nEl Balaguer Cudós Consultors va caure per 1 a 5 davant el Hujase Cínica Cámara de Jaén, un dels millors equips d’enguay a la Divisió d’Honor Femenina, en un encontre més ajustat del que pot fer creure el marcador final. D’aqueta manera l’equip de la capital de la Noguera continua en zona de descens.\nEn el primer partit Aneta Olendzka va guanyar a Pilar Garcia per 3 a 1 (7-11, 11-5, 11-3, 11-5). A partir d’aquí les coses es van complicar per a les balaguerines. En primer lloc Vinyet Solans va caure davant la brasilera Jessica Silva Prates per 1 a 3 (7-11, 11-7, 5-11, 1-11), després Gemma Lladonosa també va caure en un partit ajustat davant Angela Garcia per 2 a 3 (10-12, 11-9, 11-7, 6-11, 9-11). Aneta Olendzka, en un altre partit molt ajustat, cedia també davant Silva Prates per 2 a 3 (11-9, 6-11, 4-11, 11-9, 9-11). Lladonosa tornava a caure davant Pilar Garcia per 1 a 3 (8-11, 6-11, 11-7, 6-11), i Solans per 0 a 3 davant Angela Garcia (8-11, 9-11, 8-11).


Aprenents de bruixot – Lluís Rabell\nBy lluisrabell\ton febrer 7, 2018 febrer 7, 2018\nRes no és tan temerari en política com fer pronòstics. Sobretot, enmig d’una situació tan incerta com la que estem vivint. ¿Tindrem una investidura fallida? ¿Sorgirà un candidat alternatiu a Puigdemont? ¿Anirem a noves eleccions? Molt probablement, ni els principals protagonistes d’aquesta peça, ni els dirigents i governants que ocupen el davant de l’escena, serien capaços de donar una resposta concloent, a hores d’ara, a aquestes preguntes. Però, potser també, hi hagi qüestions més transcendents. Enlluernats per la crisi institucional, atents a les maniobres partidistes, a l’actuació dels poders de l’Estat… tendim a perdre de vista els corrents de fons que flueixen en el si de la societat.\nAlfredo Pérez Rubalcaba deia a la ràdio que ERC i Pdcat no saben com desempallegar-se de Puigdemont, i que estarien encantats que l’Estat els fes la feina bruta, impossibilitant la seva investidura… i assumint alhora els costos polítics del que segurament seria una seriosa rebregada dels drets democràtics de representació, per a major reconfort d’un «procés» que encara ha de viure nous episodis. La sospita de Rubalcaba no sembla gens descabellada. Puigdemont ha esdevingut un llast per als aparells polítics que voldrien passar del xoc de trens amb l’Estat a una mena d’alto el foc – o, si voleu, de «guerra freda»-, conscients que l’embranzida unilateral ha topat amb un mur que no pot enderrocar. Però, ¿què ho fa que sigui tan difícil reconduir el conflicte institucional? Doncs, justament, el fet que ja fa temps que ha deixat de ser institucional. Els seus actors, des del camp independentista com des del govern de l’Estat, han jugat a aprenents de bruixot, convocant forces i desfermant processos que els depassen i sobre els que tenen un control molt més precari del que podria semblar.\nSom lluny del 2012 i d’aquella trobada del des-encontre anunciat entre Rajoy i Artur Mas al voltant de la petició d’un pacte fiscal amb Catalunya. El gir de Mas cap a l’independentisme – com el rebuig de qualsevol concessió en nom d’una visió immobilista d’Espanya per part del líder del PP – eren percebuts sens dubte com un enfrontament controlat, convenient per a tots dos. L’un i l’altre s’enfrontaven a un perillós ascens del descontentament social davant les polítiques d’austeritat aplicades tant a Madrid com a Barcelona. Vagues generals, 15-M, marees, mobilitzacions en defensa dels serveis públics… i indignació ciutadana davant l’obscena coexistència de rescats bancaris, pauperització d’àmplies franges socials que es creien a bon recer fins l’arribada de la crisi i corrupció dels estaments polítics que n’eren en bona mesura responsables. La transformació de Mas en Moisès, encarnant amb els braços oberts «la voluntat d’un poble», resultava de la seva por de veure poder convergent escombrat per una nova victòria de les esquerres.\nI, efectivament, el «procés» ha permès comprimir i ajornar el debat social. Però a un cert preu. Ha calgut apel·lar als sentiments i les emocions; però també a les angoixes i les pors. Ha calgut convocar alhora il·lusions, esperances… i vells prejudicis. El moviment independentista que hem vist desenvolupar-se durant aquests anys a Catalunya constitueix un genuí fenomen populista. Pels seus fonaments i la seva base social – essencialment, una barreja de menestrals del país interior, de petita burgesia urbana, de classes mitjanes atemorides i dels seus fills frustrats d’ascens social, galvanitzada pel relat màgic d’una independència que estaria «a tocar». Però també, i més enllà del caràcter sempre pacífic de les seves mobilitzacions i la imatge de bonhomia que ha volgut transmetre, per una lògica de qüestionament de la democràcia política representativa, de les seves institucions i dels seus partits.\nEl «President a l’exili» representa un lideratge emancipat d’aquestes forces organitzades, començant per aquesta apressada reconfiguració del «gen convergent» que constitueix el Pdcat. Puigdemont, amb el seu artefacte de JxC, no només ha frustrat les aspiracions republicanes de sorpasso, sinó que afirma la seva legitimitat personal com a cap inqüestionable de la Generalitat. Com escriu Joaquim Coll, «el legitimisme substitueix la via unilateral» en el relat sobiranista. I, des d’aquesta autoritat que ningú gosa contestar, el President que reclama ser restablert al capdavant de la Generalitat connecta amb les bases socials independentistes. Directament. Sense mediacions orgàniques partidistes. Però els partits polítics, fins i tot conservadors, actuen com un cert filtre de les pulsions socials. L’aposta populista, com més s’afirma i desdenya organicitats, més va tenyint-se de prejudicis atàvics i trets reaccionaris, més esdevé carlina. «Espanya ens roba» ha anat cedint el seu lloc a la visió dels no independentistes com a «colons», aliens a una «autèntica catalanitat»; una catalanitat de perfils etnicistes, en total ruptura amb el catalanisme integrador i progressista tradicionalment defensat per les esquerres. (Unes esquerres que, per cert, quan parlaven «d’un sol poble», no afirmaven a cap mena d’homogeneïtat cultural o d’origen, sinó la necessitat d’un projecte compartit de construcció nacional i de convivència). L’escarnidor «ves-te’n a Cadis», adreçat a Inés Arrimadas, que vam poder sentir durant la campanya electoral del 21-D – sens dubte una de les palanques de l’èxit deC’s a les barriades populars – reflecteix l’abast de la fractura emocional que el país ha assolit. Hem anat perillosament lluny.\nA l’altra banda, tenim reaccions identitàries defensives d’una part de la societat catalana que s’ha sentit menystinguda i amenaçada. I tenim, a tot Espanya, una revifada nacionalista. I, per descomptat, podem dir que Rajoy ha destapat la caixa dels trons en l’aparell d’Estat. En dimitir de l’acció política i empènyer la magistratura a confrontar-se directament amb la crisi catalana, ha engegat una dinàmica autònoma d’efectes devastadors pel que fa a la solució del conflicte: l’ha posat en mans d’un poder que només pot entomar-lo des d’una lògica penal. La situació d’empresonament provisional – clarament abusiu – en què es troba Oriol Junqueras resumeix perfectament la tragèdia que suposa la desaparició de la política. Vet aquí l’impossible diàleg entre el personatge d’un «relat» i un jutge del Suprem… que «no está para cuentos». (Però que s’ha tornat d’allò més creatiu en matèria de dret processal, jugant al joc de les astúcies amb Puigdemont).\nHi ha tot això i molt més, enmig de la tensió inaudita a què es veuen sotmesos tots els estaments, des del Consell d’Estat fins al propi Tribunal Constitucional. Però només el moviment independentista català ha acabat revestint el caràcter de «moviment de masses» genuïnament populista que abans esmentàvem. I això és el que determina l’actual atzucac institucional i polític. L’enquadrament partidista conegut podria acabar subsumit o escombrat per aquest fenomen. Els aprenents de bruixot han deparat un horitzó inèdit i complex a la societat catalana.\nLluís RABELL – 27/01/2018\nPrev Post: La lluita de classes no tolera interrupcions\nNext Post: El soviet carlí


Virus informàtic COVIB\nDes del Col·legi Oficial de Veterinaris dels Illes Balears, vos advertim que s'han enviat uns correus falsos amb documents adjunts, els quals són un virus perillós, s'estan usant els noms del personal del COVIB per a fer-vos creure que són correu reals, per la qua...\t[+]\nProblemes informàtics: enviament de mails amb virus\nVos informam que d' estan enviant uns fals correus electrònics amb documents adjunts, els quals són un virus. S' està utilitzant els noms del personal del COVIB per a fer creure que són correus reals, pel que vos preguam que tingau precaució a l' hora d...\t[+]\nComunicat de la Conferència de Decans/es de les Facultats de Veterinària d\_' Espanya\nVos adjuntam un comunicat que ens ha remés la Conferència de Degans/es de Facultats de Veterinària d' Espanya, sobre el risc d' excloure als veterinaris de la Salut Pública....\t[+]\nEstimats companys i companyes: lamentam comunicar-vos la defunció del nostre company veterinari Cosme Adrover Obrador. La Junta de Govern i tot el personal del COVIB volem mostrar el nostre afecte i suport en aquests difícils moments als seus familiars i amics, al temps que agraïm...\t[+]\n- 31 oferta(es) per al area de Clínica i Sanitat.\n- 4 oferta(es) per al area de Ramaderia i Medi ambient.\n- 0 oferta(es) per al area de Seguritat Alimentaria.\n- 3 oferta(es) per a altres areas.


Noestàsola demana polítiques municipals contra la violència de gènere al pregó de la Festa Major de Mira-sol | elCugatenc\nAjuts al treball i a l'habitatge a víctimes de violència de gènere ha estat la petició del col·lectiu de supervivents Noestàsola al pregó de la Festa Major de Mira-sol. Les pregoneres han incidit en la vessants política per fer front a la xacra. Han demanat accions derivades del pacte d'estat, polítiques preventives per al jovent i formació en perspectiva de gènere per al personal del sistema judicial.\nLa presidenta i fundadora de Noestàsola, Maribel Guillamón, ha agraït a la coordinadora d'entitats del barri la invitació per ser pregoneres, interpel·lant tots els assistents a sumar-se a la lluita: "Sense ajuda no se'n surt de la violència de gènere". Aquesta ajuda passa per donar suport a la víctima i rebutjar els agressors.\nLa també membre de l'entitat Esmeralda Pierolivo ha recordat que la violència s'aprèn i per això ha instat a aconseguir una educació diària i transversal en perspectiva de gènere. Sortir del maltractament, recorden les dues supervivents, representa anys de tractament, per als quals cal suport social i polític.\n"Hem d'aconseguir que deixin de maltractar-nos, matar-nos i violentar-nos per ser dones", ha reivindicat Guillamón, "aquesta xacra com un problema a resoldre". Noestàsola recorda que la violència contra les dones és diària i passa a tot arreu i per això cal la implicació del conjunt de la societat: "Necessitem que els homes us impliqueu, la lluita no només és cosa de dones. Vingueu a manis, a actes de protesta, reviseu conductes, treballeu emocions..."\nDavant el seguit de reivindicacions i sense fer cap referència a les agressions que segons el col·lectiu Hora Bruixa s'han produït durant la Festa Major de Sant Cugat, l'alcaldessa, Mireia Ingla, ha cridat a acabar amb les agressions masclistes. També s'ha compromès a "treballar per Mira-sol".\nLa Festa Major s'allargarà durant tot el cap de setmana amb activitats diverses com ara una festa de l'aigua, una exposició fotogràfica sobre la història del barri, una bicicletada popular, una festa de l'escuma i les havaneres i rom cremat per cloure la celebració. Pots consultar la programació completa aquí.\nLa Llei Orgànica 1/04 de Mesures de Protecció Integral contra la Violència de Gènere busca la proximitat de les dones a la justícia per tal de facilitar-les l’accés i minimitzar els desplaçaments,\nSón ells o nosaltres: l'ordre patriarcal de les forces policials\nElls o nosaltres: desmuntat la violència estatal


Participació Ciutadana organitza una Setmana Intercultural en Altea - Altea Digital\nParticipació Ciutadana organitza una Setmana Intercultural en Altea\nMari Laviós, regidora de Participació Ciutadana, ha presentat els diversos tallers que des ‘d’Altea Participa’ es duran a terme en la Setmana Intercultural, que tindrà lloc del 22 al 24 de setembre.\nL’edil ha explicat que “des de la Diputació d’Alacant ens han concedit una subvenció de 1.250€ per a la inclusió de persones estrangeres del municipi. Per este motiu, hem organitzat el taller ‘Oportunidades de Altea’ per a estrangers i dos tallers de cuina, dirigits a tots els ciutadans, amb la finalitat de donar a conèixer plats tradicionals d’Altea i la d’altres països, d’esta manera poder afermar els llaços d’unió entre les diferents cultures que resideixen en el nostre municipi.\nEl 22 de setembre donarà principi la Setmana Intercultural amb el taller ‘Oportunidades de Altea’, que tindrà lloc a la primera planta de la Casa de Cultura a les 11:30 hores. L’objectiu d’este taller és el d’orientar i ensenyar als assistents a saber comunicar-se amb l’Ajuntament; donar a conèixer les ofertes que s’ofereixen des de l’àrea d’Ocupació i Projectes Europeus, i mostrar el funcionament de l’àrea de Participació Ciutadana i els mecanismes per a participar en les decisions d’Altea.\nEl segon i tercer dia, es duran a terme dos tallers de cuina a l’Aula de Cuina. D’una banda, el dia 23 de setembre, de 17:30 a 19:00 hores, els participants aprendran a cuinar una ‘coca a la llumà’ i coneixeran el seu origen. D’altra banda i per a finalitzar, el dia 24, de 17:30 a 19:00 hores, els assistents prepararan un pastís de poma, postres típiques europees, i sobre el qual s’explicaran les diferents formes que existeixen de cuinar-ho.\nEls interessats a participar hauran d’inscriure’s enviant un email a participacio@altea.es o telefonant al 965 842 853. Les places són limitades i l’ús de màscara és obligatori.\nParticipació Ciutadana convoca una reunió per a…\nSanitat i Participació Ciutadana posen en marxa una…\nParticipació Ciutadana trau al carrer la campanya…


Els Saballuts esperen tornar a completar el doblet de 9\nEls Castellers de Sabadell volen reeditar l’actuació de Festa Major en la qual van descarregar tant el 3 com el 4 de 9 amb folre i el 2d8f. Mentre que el tres està confirmat, Bea Jiménez, la cap de colla dels Saballuts, comenta que «dependrà del volum de gent a assaig». L’objectiu de sabadellencs en aquesta temporada segueix sent la tripleta màgica per la qual encara se'ls resisteix el 5 de 8. Jiménez apunta que «s’ha produït una renovació de troncs important i hem tingut algunes circumstancies adverses que ens han dificultat treballar-lo amb les millors condicions». Tot i això els de la camisa verda li han fet bones proves amb l’aixecador col·locat a la prova neta i esperen que a final d’aquest mes ja puguin treure la catedral a plaça.\nEls Moixiganguers d’Igualada estan assolint una temporada de regularitat amb els castells de 8. Per aquest diumenge el seu cap de colla, Jordi Moreno, afirma que «la idea és fer el màxim que puguem i depenent de la gent que portem farem el 2d8f» que l’acompanyarien dels dos castells bàsics de 8. De la mateixa manera els de l’Anoia segueixen treballant tant el 5 com el 7 de 8, tot i Moreno manté que «a curt termini l’objectiu és fer com més castells de 8 millor». Alhora, però, no descarta que aquests dos nous castells puguin arribar a final de temporada.\nEls Bordegassos de Vilanova arriben a Sabadell després de tornar a completar la tripleta de 8 a l’Arboç, que feia cinc anys que no feien. A més també van sorprendre amb el 5 de 8 que van desmuntar amb dosos col·locats. Marcel·lí Ferrer, el seu cap de colla, es mostra satisfet de l’intent en el qual «poder detectar els aspectes que hem de millorar del castell» i creu que el podran tornar a provar en el que resta de temporada. Per aquest diumenge els de la camisa groc terròs volen completar els dos castells de 8 bàsics, els quals Ferrer diu que són els principals objectius de la temporada, i el 5 de 7 per tal de rodar la canalla.\nEls Xics de Granollers també porten una temporada amb forces castells de 8 en els quals destaquen els deu 4 de 8 alhora que també han recuperat el 3 de 8 i carregat el 7 de 8. Per diumenge la intenció dels granollerins és fer la clàssica de 8, una actuació que volen anar repetint aquest octubre. La de diumenge seria del 2 de 7 en aquesta temporada, ja que tal com comenta seu cap de colla, Xavi Usarralde, «li hem hagut de fer canvis per dalt». D’aquesta forma, a més, Usarralde no creu que el 2d8f sigui un objectiu a plantejar per final de temporada. El castell en el qual sí que segueixen treballant és el 7 de 8 que es plantegen per la seva diada. Alhora també segueixen fent proves del 5 de 8, el qual tampoc descarten poder portar a plaça aquest any.\n#CASTELLERS DE SABADELL #MOIXIGANGUERS D'IGUALADA #BORDEGASSOS DE VILANOVA #XICS DE GRANOLLERS


El Barça es regala una tarda de distensió a Berlín (67-103) (Àlex Gozalbo)\nFestival ofensiu de l'equip blaugrana contra un Alba molt tocat per la pandèmia\n3 min. Barcelona 05/11/2020 20:41\n651x366 Jayson Granger i Nick Calathes / ALBA DE BERLÍN Jayson Granger i Nick Calathes / ALBA DE BERLÍN\nTarda de distensió per a un Barça que es va regalar un festival ofensiu a la pista de l’Alba de Berlín (67-103). L’equip blaugrana va divertir-se contra un rival molt tocat per la pandèmia. El conjunt alemany va presentar quatre baixes i va acusar la poca preparació d’unes últimes setmanes en què pràcticament no ha pogut entrenar-se. Els visitants van repartir 31 assistències. Nikola Mirotic, que va anotar 18 punts sense cap error en els tirs de dos punts, i Àlex Abrines, que va sumar 17 punts amb 5/6 en triples, van ser els grans protagonistes d’un triomf coral que situa els homes de Sarunas Jasikevicius com a líders de l’Eurolliga. “Hem fet un partit molt seriós. És una victòria important en una nit en què hem fet una bona feina en atac. Hem compartit molt bé la pilota i això ha sigut una de les claus. Els meus companys tenen molta qualitat”, va dir l’aler pivot montenegrí. “Hem guanyat un equip que no està en el seu millor moment de forma. Ofensivament hem estat bé, però defensivament hem de millorar. Tots els jugadors se senten part de l’equip”, va opinar l’entrenador lituà.\nAbrines va liderar la posada en escena del Barça. L’aler mallorquí va anotar 14 punts amb quatre triples en uns primers vuit minuts de partit molt còmodes per a l’equip blaugrana. El conjunt català va moure la pilota amb velocitat contra un rival que no va tenir arguments per igualar el seu nivell físic. L’anotació visitant va arribar als 56 punts en uns primers 20 minuts en què el partit va quedar encarrilat (36-56).\nAnimat per uns percentatges d’encert impecables, el Barça va seguir sumant punts amb molta continuïtat durant una segona meitat molt plàcida per a l’equip blaugrana. Jasikevicius va aprofitar el partit per distribuir minuts entre els seus jugadors i mantenir viu el ritme de joc d’un conjunt culer que va exhibir molta confiança. Els dotze integrants de la plantilla van anotar. Incapaç de plantejar batalla física, l’Alba de Berlín es va limitar a deixar veure pinzellades del talent incipient de joves com Simone Fontecchio.\nL’Eurolliga manté el calendari\nL’Eurolliga va assegurar ahir que no pensa en cap calendari alternatiu, ni per a la seva màxima competició ni per a l’Eurocup. L’organisme es va reunir amb els responsables de les onze principals competicions del continent, entre les quals la Lliga Endesa. Tot i el nombre de partits ajornats, els organitzadors volen intentar mantenir el calendari i el format de competició previst. Es buscarà una millor coordinació amb les lligues que tenen equips competint en les dues competicions europees així com un perfeccionament dels protocols d’actuació pel covid-19.\nEl dia en què Aíto García Reneses va fer d'actor per 40 pessetes


Arsène Wenger ha dirigit contra el Huddersfield el seu últim partit al capdavant de l'Arsenal\n4 min. Barcelona 13/05/2018 16:54\n651x366 Guardiola i Salah homes rècord d'una Premier que abaixa la persiana / JOHN SIBLEY / REUTERS Guardiola i Salah homes rècord d'una Premier que abaixa la persiana / JOHN SIBLEY / REUTERS\nEl Manchester City del tècnic català Pep Guardiola ha derrotat (0-1) el Southampton amb un gol en l'últim minut que fa esclatar l'alegria 'citizen' per haver aconseguit una Premier de 100 punts, rècord històric de la competició. El brasiler Gabriel Jesús, amb una desmarcada repleta de potència i de velocitat ha superat de vaselina el porter rival per desfermar la bogeria del conjunt de Manchester que, en la segona temporada amb Guardiola al càrrec, començar a escriure pàgines d'història al futbol anglès.\n540x306 Guardiola i Salah homes rècord d'una Premier que abaixa la persiana / MIKE HEWITT / GETTY Guardiola i Salah homes rècord d'una Premier que abaixa la persiana / MIKE HEWITT / GETTY\nL'equip del tècnic català, líder indiscutible des de l'inici, va conquistar el títol fa setmanes, i en les últimes cites no ha afluixat la maquinària i segueix batent rècords. El conjunt de Manchester ha tancat la Premier amb tres xifres històriques: més punts (100), més victòries (32) i més gols a favor (106).\nUn Salah de rècord no podrà optar a la Bota d'Or\nL'altre home rècord d'aquest diumenge al futbol anglès ha estat el davanter egipci del Liverpool Mohamed Salah ha marcat el primer gol del seu equip en la victòria per 3-0 contra el Brighton en l'última jornada de la Premier. Amb 32 dianes es queda fora de la disputa per la Bota d'Or, ja que Messi n'ha fet 34 i, tot i descansar aquest diumenge contra el Llevant, a l'argentí li queda un partit encara per disputar contra la Reial Societat. El gol que ha fet Salah li ha servit, això sí, per convertir-se en un home rècord a la Premier: mai ningú n'havia marcat tants en una sola temporada en aquesta competició.\n540x306 Salah, immers en la pugna per la Bota d'Or, marca el seu gol 32, rècord a la Premier / PAUL ELLIES / AFP Salah, immers en la pugna per la Bota d'Or, marca el seu gol 32, rècord a la Premier / PAUL ELLIES / AFP\nL'atacant del Liverpool ha superat el registre de 31 gols que havien fixat Cristiano Ronaldo la temporada 2007-08 (Manchester United), Luis Suárez la 2013-14 (Liverpool) i Alan Shearer la 1995-96 ( Blackburn Rovers). Abans d'anomenar-se Premier League, la lliga anglesa tenia 42 partits i, en aquest format, Andy Cole i el mateix Alan Shearer van marcar 34 gols en una mateixa temporada: Cole la temporada 1993-94 i Shearer la 1994-95.\nComiat de Wenger després de 22 anys a l'Arsenal\nD'altra banda, Arsène Wenger dirigeix el seu últim partit com a tècnic de l'Arsenal contra el Huddersfield a domicili. Després de 22 anys al club, el tècnic francès s'acomiadarà aquesta temporada de la banqueta del conjunt anglès. Al minut 22, el Kirklees Stadium de Huddersfield ha ovacionat Wenger. Abans de l'inici del partit, els dos conjunts li han fet un passadís.\n540x306 Salah, immers en la pugna per la Bota d'Or, marca el seu gol 32, rècord a la Premier / SHAUN BOTTERILL / GETTY Salah, immers en la pugna per la Bota d'Or, marca el seu gol 32, rècord a la Premier / SHAUN BOTTERILL / GETTY\nEl porter del Manchester United, el madrileny David de Gea, ha rebut el Golden Glove al porter menys golejat d'aquesta edició de la Premier.\nCom ha quedat la Premier?\nEl Manchester United de José Mourinho es va assegurar la segona posició dijous amb l'empat 0-0 a l'Estadi Olímpic contra el West Ham, i no haurà de disputar la prèvia de la Lliga de Campions el curs vinent. El Chelsea, el campió de l'any passat, acompanyarà l'Arsenal a l'Europa League. Els d'Antonio Conte no han pogut defensar el títol i s'hauran de conformar amb la segona competició europea en una campanya 2018-19 que podria començar amb un canvi d'entrenador.\nL'Arsenal també serà a l'Europa League. El conjunt de Londres ha tornat a decebre i no ha rendit al nivell dels grans equips de la competició. Els 'gunners' afrontaran una nova etapa després de l'adeu d'Arsene Wenger. Una de les principals sorpreses d'aquesta temporada ha sigut el Burnley de Sean Dyche, que s'ha convertit en un matagegants i s'ha situat en la setena posició de la taula, posició que dona accès a disputar la fase de classificació d'accés a la lligueta de grups de l'Europa League.\nStoke City, West Bromwich i Swansea ja són equips de Segona Divisió. La temporada al futbol anglès es tancarà oficialment el dissabte 19 de maig, amb la disputa a l'icònic estadi de Wembley de la final de la FA Cup (Copa d'Anglaterra) entre Manchester United i Chelsea.


Cinc trucs molt útils perquè la bateria del teu mòbil Android en consumeixi menys\nBarcelona. Dissabte, 12 d'octubre de 2019. 18:01\nActualitzat Dissabte, 12 d'octubre de 2019. 18:01\nDes que van arribar els telèfons intel·ligents o smartphones i abandonem a poc a poc els antics mòbils que amb prou feines podia aconseguir una mica més enllà de trucades i enviaments d'SMS, són moltíssimes les funcionalitats que han arribat a la palmell de la nostra mà. Però també hem sortit perdent en altres aspectes, i segurament el més important d'ells és la durada de la bateria dels nostres mòbils.\nPer això, si tens un mòbil amb sistema operatiu Android, t'interessa conèixer què pots fer perquè l'autonomia del teu telèfon et duri el més possible i no hagis d'estar tan pendent de si et quedes sense bateria abans que acabi el dia. A continuació t'expliquem alguns consells perquè això es converteixi en una realitat en el teu dia a dia.\nDesactiva la vibració\nEncara que resulti molt còmode i útil que el mòbil vibri, ja sigui quan el tens en silenci com quan té so i no ets capaç d'escoltar-ho pel soroll extern, la funció de vibració del mòbil consumeix molta més bateria del que penses. Per això, tret que sigui estrictament necessària, desactiva-la i l'autonomia de la teva bateria es veurà incrementada.\nUtilitza carregadors originals\nNo es tracta només de rebutjar els carregadors barats que es poden comprar en qualsevol lloc per un preu molt reduït i que no carreguen igual que un de bo o el de la marca. També és preferible utilitzar el carregador original i més avui dia que la majoria dels mòbils tenen la funció de càrrega ràpida. El problema és que els carregadors de cada marca estan pensats per carregar els mòbils d'una manera determinada i pot ser que amb un telèfon d'una altra marca, no actuïn de la mateixa manera o de la manera que necessita el teu mòbil.\nBaixa el temps de pantalla activa\nEls usuaris actius de mòbil poden fàcilment consultar el telèfon més de 100 vegades al dia. Doncs bé, cada vegada que activem la pantalla per al seu ús, la despesa de la bateria s'incrementa sensiblement. Si a més a això li afegim que són molts els que tenen el dispositiu es quedi actiu durant minuts després d'utilitzar-lo, l'autonomia de la bateria baixa en picat. Per això convé anar a Ajustaments, i en l'apartat de Pantalla, configurar que aquesta estigui activa per només 30 segons després de deixar el mòbil, la qual cosa és més que suficient.\nOblida la brillantor automàtica\nExisteix una creença bastant estesa que configurar la brillantor de la pantalla del mòbil en manera automàtica, fa que vegem molt millor el contingut. I això no és així. N'hi ha prou que desactivem la brillantor automàtica, elegim el nivell d'intensitat en el qual ens sentim còmodes i la durada de la bateria ho agrairà. Si en algun moment concret no veiem bé el que posa a la pantalla, n'hi haurà prou que pugem momentàniament el nivell i assumpte arreglat.\nRedueix la connectivitat\nEl wi-fi, el Bluetooth i el NFC són diferents maneres de connectivitat que és habitual que tinguem sempre connectats i, tanmateix, n'utilitzem poc. Per això, desconnectar-los quan no se'ls està donant un ús concret és donar-li un enorme respir a la bateria, ja que si no, el mòbil estarà provant de connectar-se a algun dispositiu contínuament i aquest esforç del mòbil anirà fent que la bateria baixi ràpidament. Connecta't a ells només quan sigui estrictament necessari i veuràs quin canvi.\nTecnologia Què hauries de fer si la pantalla del teu mòbil Android no funciona del tot bé El Nacional\nTECNOLOGIA Com imprimir molt fàcilment un document des del teu mòbil Android El Nacional


Presentació de llibre i taller de circ per Sant Jordi a Montcada i Reixac | Educació Transformadora\nabril 13, 2017 · de Antonio Alcántara\t· en 9Barris, Circ Social, Llibres, Montcada i Reixac.\t·\nLlibre : “Circ, educació i transformació social: el projecte pedagògic de l’Ateneu Popular 9Barris”\nData: Diumenge 23 d’abril a les 12h.\nLloc: Plaça de l’Església de Montcada i Reixac\nAquest Sant Jordi 2017, a Montcada i Reixac, pots descobrir i gaudir del circ a través d’un talleret de circ i de la presentació del llibre que recull l’experiència col·lectiva del projecte formatiu de l’Ateneu Popular 9Barris, fruit del treball comunitari a través del circ com a eina pedagògica i transformadora.\nEl podeu trobar online i físicament, a la llibreria Espai Contrabandos i Jojos Llibres. I per descomptat, el podreu adquirir a la parada de l’Associació ADIMIR durant la Fira al c/Major de Montcada i Reixac. Justament aquesta entitat porta a terme un projecte de circ social al municipi.\nLa presentació serà a càrrec de:\nLola Renau editora del llibre i de la col·lecció Art Social\nAndrés Jiménez, president d’Adimir\nXavier Artal, membre de la junta de Bidó de Nou Barris, entitat gestora de l’Ateneu.\nAntonio Alcántara, coordinador del llibre\nEl talleret de circ serà a càrrec de l’equip pedagògic de l’Ateneu.\nEtiquetas: 9Barris, Circ Social, Llibres, Montcada i Reixac\n← Un crowdfunding per apropar el circ social als barris de Sabadell\n¿Qué pasa dentro de los centros de menores? #DarrereLaPorta →\nUna respuesta a “Presentació de llibre i taller de circ per Sant Jordi a Montcada i Reixac”\nPingback: Llibres i circ social a Montcada i Reixac | Educació Transformadora·


S’ha fet el sorteig de la campanya “Compra i Guanya” de Besalú, amb molt bona participació – elgarrotxi.cat\n14 de Novembre de 2020 Redacció GARROTXA 0\nEl passat divendres dia 6 de novembre a la Sala d’actes de l’Ajuntament de Besalú va tenir lloc el sorteig dels premis de la campanya “Compra i Guanya” de la Xarxa de Barris Antics amb Projectes, formada per 31 municipis de Catalunya.\nAquests premis portaran als guanyadors a tenir una experiència d’un o dos dies a una de les 31 poblacions organitzadores de la campanya: Visites, nits d’hotel o dinar, tast de vins o d’oli, passejades….) A més dels compradors, un comerciant també té premi. A Besalú es van poder sortejar dos premis més gràcies a la col·laboració dels comerços de proximitat de la Vila : Una panera amb productes locals i una nit a l’Hotel 3 Arcs.\nA Besalú ha estat una campanya amb una molt bona participació tan per part dels usuaris (comptem unes 3.000 butlletes ) com dels comerços (21),.\nEls premis han quedat repartits entre els clients habituals de Besalú i algun visitant que s’ha vist tocat per la sort. Han guanyat premis gent de Lleida, Vic, Olot, Tortellà, L’Hospitalet de l’Infant i, en especial, el nostre guanyador d’Hostalric que s’ha emportat el premi especial format per la panera de productes locals i la fitxa que li permetrà tornar a Besalú i gaudir de la nostra experiència.\nEls premis s’han fet arribar als guanyadors majoritàriament via telemàtica degut a la situació que vivim, però el dimecres dia 11 a les 20h vàrem fer entrega presencial de 3 dels premis que us passem en fotografia.\nEn dades globals de la Xarxa, als 31 municipis hi han participat gairebé 2000 comerciants, s’han repartit més de 500 mil butlletes per participar en el sorteig i es lliuraran 992 premis per conèixer els 31 municipis organitzadors.


ESCRIT DEL BLOCDijous 2 de Juny 2022 – Bloc de Pere Codina Gironella\nESCRIT DEL BLOCDijous 2 de Juny 2022\nOrigen de la devoció al Sagrat Cor de Jesús.\nSanta Margarida Maria d’Alacoque era una religiosa. Tenia un gran amor per Jesús. I Jesús va tenir un amor especial per ella. Se li va aparèixer en diverses ocasions per dir-li el molt que estima tots els homes i com li dol que els homes s’allunyin d’Ell pel pecat.\nDurant aquestes visites a la seva ànima Jesús li va demanar que ens ensenyés a estimar-lo més, a tenir-li devoció, a resar-li i, sobretot, a tenir un bon comportament perquè el seu Cor no pateixi més amb els nostres pecats.\nContingut de la devoció al Sagrat Cor de Jesús. El pecat ens allunya de Jesús i això l’entristeix perquè desitja que tots arribem al Cel amb Ell.\nNosaltres podem demostrar el nostre amor al Sagrat Cor de Jesús amb les nostres obres: en això consisteix precisament la devoció al Sagrat Cor de Jesús.\nLes promeses del Sagrat Cor de Jesús: Jesús va prometre a Santa Margarida d’Alacoque que, si una persona combrega els primers divendres de mes, durant nou mesos seguits, li concedirà el següent:\n• Li donaré totes les gràcies necessàries al seu estat (casat, solter, vidu o consagrat a Déu). • Posaré pau en la seva família.\n• El consolaré en totes les afliccions.\n• Seré el seu refugi durant la vida i, sobre tot, a l’hora de la mort.\n• Els pecadors trobaran misericòrdia, els tebis es faran fervorosos i els fervorosos s’elevaran ràpidament a gran perfecció.\n• La gràcia de la penitència final: és a dir, no moriran en pecat i sense haver rebut els Sagraments.\nAutor LA VIDA EN UN BLOCPublicado el 1 junio, 2022 Categorías Sin categoría\nAnterior Entrada anterior: PARAULA DE DÉUDijous 2 de Juny 2022\nSiguiente Entrada siguiente: PREGÀRIA D’AVUI DE CAP I CORDivendres 3 de juny 2022


Manuel Celma Campanals | Ajuntament de Vinaròs\nManuel Celma Campanals\nManuel Celma va nàixer a Tortosa el 16 de setembre de 1959.\nVa cursar els estudis d’Educació General Bàsica a Vinaròs i posteriorment ha realitzat diferents cursos sobre temes diversos: disseny de pàgines web, internet, comunicació i escolta activa, finançament, comptabilitat i fiscalitat o prevenció d’accidents de trànsit i seguretat viària.\nEn el món laboral va treballar com a tècnic de manteniment de telers en una fàbrica tèxtil i com a comercial de vendes fins que l’any 1989 va patir un accident de trànsit que li va causar una lesió medul·lar.\nManuel Celma està casat i té dos fills: David i Raquel.\nHa format part de la candidatura local del Partit Popular de Vinaròs com a número 6 en les eleccions del mes de maig de 2019.\nManolo Celma és una persona molt vinculada al món associatiu local i comarcal. És membre de la Plataforma de la Fundació Solidaritat i el Voluntariat de la Comunitat Valenciana (FUNDAR) i també de la Fundació ISONOMIA de l’UJI en el grup permanent d’Investigació, Anàlisi i Treball sobre Discapacitat (GIAT-D). També és vocal en la Junta de FRATER Vinaròs i vicepresident d’AFANIAD Vinaròs.\nVa ser un dels fundadors de l’Associació de Persones amb Discapacitat COCEMFE MAESTRAT, amb seu a Vinaròs i delegacions a Benicarló i Peníscola, de la qual en va ser president durant 16 anys. També ha sigut vicepresident de l’AMPA del Centre d’Educació Especial Baix Maestrat de Vinaròs.\nManolo Celma gaudeix de llegir, tocar la guitarra i cantar a Les Camaraes, Los Tigres del Cervol i en La Nova Rondalla Mar i Terra. També li agrada practicar esport.


Activitats entorn l'exposició "La revolució neolítica. La Draga, el poblat dels prodigis" - Museu d'Arqueologia de Catalunya - Seu Girona\nConcert en el marc del Festvial SIMFONIC\nVisita a les instal·lacions del Centre d'Arqueologia Subaquàtica de Catalunya.\nVine a conèixer tot allò que l'exposició no t'explica! Anècdotes i descobertes amb tota mena de detall explicades pel comissari de l'exposició i membre de l'equip de La Draga, Dr. Antoni Palomo.\nData: 25 de març i 16 de setembre\n2ª Taula rodona sobre el Neolític a Catalunya\nLa reedició de la Taula rodona pretén tornar a l’esperit integrador que es va aconseguir amb la primera, que va tenir lloc a Montserrat l'any 80,centrant el debat a partir dels jaciments catalans, abastant totes les línies de recerca que actualment es duen a terme sobre aquesta temàtica i fomentant la participació de tot el personal científic i equips de recerca que treballen a Catalunya sobre aquesta qüestió. És per això que l’objectiu és doble:\nD’una banda,sintetitzar el coneixement que tenim sobre les primeres societats neolítiques de Catalunya, conèixer el medi ambient en el que es desenvoluparen aquestes comunitats, precisar els ritmes i dinàmiques de la seva implantació sobre el territori, caracteritzar els seus modes de subsistència, reconstruir les seves coneixences tècniques i produccions artesanals, així com estudiar les seves manifestacions artístiques i pràctiques funeràries.\nD’altra, retre homenatge als investigadors i investigadores que participaren a la 1ª Taula rodona sobre el Neolític i que permeteren endegar les noves línies científiques els resultats de les quals contrastarem en aquesta trobada.\nData: divendres 6 d’abril de 2018\nLloc: Girona. Espai cultural de l'antic Hospital de Santa Caterina (Sala Josep Irla), plaça Pompeu Fabra núm. 1\nPer a més informació: http://www.macgirona.cat/Agenda/2ona-Taula-rodona-sobre-el-Neolitic-a-Catalunya\nTALLER "TASTEM EL NEOLÍTIC"\nUn taller, per a grans i petits a partir de 3 anys, on podreu elaborar galetes, un recipient d'argila i la vostra pròpia joia neolítica.\n"FEM D'ARQUEÒLEGS SUBAQUÀTICS"\nT'agradaria descobrir quina és la feina de l'arqueòleg subaquàtic? Com treballa, quins materials usa i, quins objectes descobreix sota l'aigua?. De la mà del Centre d'Arqueologia Subaquàtica de Catalunya experimentaràs en primera persona el treball de l'arqueòleg subaquàtic. Treballaràs dins l'aigua amb materials arqueològics procedents del jaciment de La Draga, un dels jaciments més antics i importants de la Mediterrània Occidental.\nHora: de 12 a 13:30 h\nAdreçat a: nens de 6 a 14 anys, amb nocions de natació\nLLoc: Complex esportiu GEiEG Sant Ponç, Carrer Esport, 17007 Girona\nPreu: 6,5 € Socis GEiEG: gratuït\nPer a inscripcions i informació: Cultura GEiEG, 972 234 459 , 662 968 108 o cultura@geieg.cat\nAmb la col·laboració del GEiEG i de la Federación Española de Actividades Subacuáticas.\nQuè fan els arqueòlegs que excaven en un jaciment neolític com el de La Draga quan troben el material sota aigua? Què fan per conservar-lo i restaurar-lo?.\nSi ho voleu descobrir, veniu a visitar les instal·lacions i laboratori del CASC de la mà del seu director, Dr. Gustau Vivar.\nLLoc: Centre d'Arqueologia Subaquàtica de Catalunya. C/ Pedret, 95. 17007 Girona\nCal reserva prèvia a: macgirona.cultura@gencat.cat o al 972 20 46 37\nTALLER "TECNOLOGIA PREHISTÒRIA A LA DRAGA"\nVoleu conèixer com es feien les eines que s'han trobat al jaciment de la Draga? Voleu descobrir quines tècniques s'usaven per fer foc? Us convidem a una demostració dinàmica sobre l'encesa del foc, la talla de silex, l'elaboració d'eines de fusta i d'altres materials, adreçada a grans i petits.\nLa reconstrucció digital del passat prehistòric: Realitat Virtual i Intel·ligència Artificial per a la comprensió de la vida social en el Neolític. RecerCaixa - Obra Social la Caixa.\nVoleu ser constructors neolítics per un dia? Voleu descobrir quins materials i quines tècniques usaven en el neolític per construir les seves cases?. Veniu a participar en aquest taller on construireu una cabana neolítica. Activitat adreçada a grans i petits a partir de 6 anys.\n"El projecte arqueològic de la Draga: impacte científic i projecció internacional". A càrrec del Dr. Antoni Palomo (MAC), la Dra. Raquel Piqué (UAB) i el Dr. Xavier Terradas (CSIC-IMF). Modera: Dr. Ramon Buxó (MAC-Girona)\nCal reserva prèvia a: macgironagalliants.cultura@gencat.cat


Beques per a estudis en arts escèniques\nEl motiu d'aquesta comunicació és anunciar-te el programa de Beques de la Fundació SGAE per a l'ampliació d'estudis internacionals. Així, juntament amb les ja convocades ajudes a la creació i promoció, intentem estimular activament la creació, aquesta vegada facilitant la realització d'estudis a l'estranger. La convocatòria s’adreça als creadors de teatre i dansa, als guionistes i directors/realitzadors audiovisuals així com als compositors, tant de músiques populars com de música clàssica actual, i proposa ajudes que van des de les beques integrals (un curs sencer) fins a les beques orientades a cursos, tallers i seminaris.\nEt volem recordar que el programa de beques que ara es publica, amb una dotació de 90.000 euros, s'inclou en un conjunt d'accions els beneficiaris directes de les quals són els socis de la SGAE. Entre aquestes accions podem destacar les ja esmentades ajudes a la creació i promoció internacional, els laboratoris de creació, així com els incentius per a obres simfòniques i assimilades, entre d’altres.\nEl termini de presentació de sol·licituds finalitza el 25 de maig de 2018


Rubi: “Tant de bo aconseguim la cinquena victòria a casa”\nJoan Francesc Ferrer 'Rubi', que donarà demà la llista de convocats, explica que espera un partit "complicadíssim" davant l'Athletic Club, tot i que "una nova victòria ens donaria un marge de punts important"\nTornar a casa per recuperar les millors sensacions possibles. Després d’un empat i una derrota a domicili, l’Espanyol tornarà demà a l’RCDE Stadium per enfrontar-se a un Athletic Club en hores baixes i per intentar sumar el cinquè triomf consecutiu a casa. “Tant de bo que ho aconseguim, perquè una nova victòria ens donaria un marge de punts important per estar dalt unes quantes setmanes més”, ha comentat Joan Francesc Ferrer ‘Rubi’. En aquesta mateixa línia, però, el tècnic de Vilassar continua insistint en mantenir una idea de joc intocable: “Si només ens enfoquem en els punts, tenim més possibilitats de no aconseguir-los. Els hem guanyat quan hem fet les coses bé”.\nPel que fa al rival de demà, l’Athletic Club, Rubi ha destacat que “han empatat molts partits i això en una lliga de tres punts en col·loca en situació baixa” –els bilbaïns sumen tants punts com jornades, un total de 10-, però en la mateixa línia ha alertat dels perills del conjunt que entrena Berizzo. “És molt difícil guanyar-los, fora de casa ningú els ha pogut superar. M’espero un partit complicadíssim, amb un rival que és molt competitiu”, ha comentat l’entrenador de l’Espanyol.\nRubi, que esperarà a demà a facilitar la llista de convocats, ha volgut fer especial èmfasi amb la bona posició de l’Espanyol aquesta temporada. “Vas veient els partits dels rivals i veus com els hi costa guanyar. Això dona importància als punts que hem anat sumant”, ha comentat el preparador blanc-i-blau mentre apuntalava: “En aquesta Lliga tan igualada, potser és un bon any per estar un bon temps a dalt, tenim aquesta intenció“.


La fundació de l'arquitecte denuncia un projecte de 1.000 habitatges a l'entorn de la famosa Unitat d'Habitació\n3 min. París 20/04/2019 10:18\n651x366 La Unitat d'Habitació de Le Corbusier a Marsella La Unitat d'Habitació de Le Corbusier a Marsella\n17 obres de Le Corbusier en set països van ser reconegudes com a Patrimoni de la Humanitat el 2016. Com que segons la normativa de la Unesco van ser reconegudes en conjunt, un projecte urbanístic al barri sud de Marsella, on hi ha la Ciutat Radiant de l'arquitecte, podria provocar que totes les obres de Le Corbusier perdessin la categoria de Patrimoni de la Humanitat, segons la Fundació Le Corbusier: "És un problema important, perquè no és fàcil entrar a la llista de la Unesco", afirma la responsable d'arquitectura i restauració de la Fundació, Bénédicte Gandini.\nL'Ajuntament de Marsella ha llançat un pla per densificar la ciutat amb un miler d'habitatges en tres torres de 54 metres d'altura a l'entorn de la famosa Unitat d'Habitació de Le Corbusier, creada després de la Segona Guerra Mundial arran de la manca d'habitatge social a la ciutat. Segons els tècnics de la Unesco, les torres entorpeixen la visió de l'edifici i bloquegen les panoràmiques al mar i la ciutat que havia previst l'arquitecte. Gandini recorda que aquests dos factors van ser claus perquè l'obra de Le Corbusier fos declarada Patrimoni de la Humanitat i critica que l'Ajuntament no ha pensat en els "serveis urbans paral·lels necessaris per a una densitat de població més elevada", com "els aparcaments i els espais verds".\nBernard Soumiru, juntament amb altres habitants de la Unitat d'Habitació, lluiten perquè l'Ajuntament de Marsella faci marxa enrere i "preservi l'entorn" de l'edifici. "No han tingut en compte les nostres reivindicacions i posen en perill una obra fantàstica", critica Soumiru, per a qui viure en un apartament d'aquest edifici des de fa 38 anys és "un privilegi". "Tens la sensació de viure en una petita casa dins d'un edifici", subratlla.\nNo n'hi ha prou limitant el nombre d'habitatges del projecte\nEl pla urbanístic amenaça obres de Le Corbusier a l'Argentina, Alemanya, Bèlgica, França, Suïssa, l'Índia i el Japó. L'Ajuntament de Marsella treu ferro a la qüestió i recorda que els solars a l'entorn de la Unitat d'Habitació són propietat de grans constructores privades que tenen plans "ambiciosos" i que faran tot el possible per no perdre la inclusió de Le Corbusier a la llista de la Unesco. En aquest sentit afirmen que han retallat el projecte de 2.000 habitatges a 1.000 i que les torres que apareixen al projecte són només simulacions. "Si ens presenten un projecte que perjudiqui l'obra de Le Corbusier no l'autoritzarem", subratllen.\nMalgrat tot, des de la Fundació Le Corbusier afirmen que no n'hi ha prou limitant el nombre d'habitatges: "El municipi no ha abordat les obres necessàries per acollir els turistes ni ha fet front al problema de l'aparcament que hi ha al parc, que també és obra de Le Corbusier. Hi ha tants cotxes que és inservible per als vianants", lamenten.\nL'arquitectura de Le Corbusier, elevada a Patrimoni de la humanitat


Apartment Charm of the City Centre Budapest Hongria - Ofertes d'hotels amb els MILLORS DESCOMPTES EN LÍNIA\nSuto Utca 2, 05. Centre Ciutat - Belváros, Budapest, Hongria, 1052 - Veure al mapa\nMés informació sobre Apartment Charm of the City Centre\nDissenyat tant per oci com per negoci, Apartment Charm of the City Centre està situat idealment a 05. Centre Ciutat - Belváros; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nApartment Charm of the City Centre ofereix un servei impecable i compleix amb totes les exigències dels més experimentats viatgers. Les carecterístiques més important de l'hotel inclouen instal.lacions per a minusvàl.lids, transport hotel/aeroport, habitació familiar, ascensor.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Les seves instal.lacions de primera i una situació excelent fan de Apartment Charm of the City Centre la base perfecta per a gaudir de la seva estada a Budapest.


3 | agost | 2010 | Les aigües turbulentes\nArxiu diari: 3 d'agost de 2010\nUnitat independentista? Això és molt fàcil de dir (2)\nPublicat el 3 d'agost de 2010 per jordicc\nNo veig que Esquerra, partit de l’establishment (del subsistema autonòmic, com diu l’amic Renyer), s’avingui a negociar una candidatura amb les altres tres forces que es proclamen independentistes. Hi ha una raó de pes: d’Esquerra en sabem el seu pes específic, a partir de les darreres eleccions; les tres noves ofertes són verges en aquest sentit. Si del que es tracta és de distribuir llocs a les candidatures segons la importància de cadascú (que no hauria de ser així, però ja sabem com va tot), no hi ha manera d’establir una proporció justa.\nVegem ara les tres propostes neo-independentistes (o d’independentisme “desacomplexat”, per distingir-lo del “retòric” d’Esquerra).\nReagrupament és un invent que, des de la seva fundació, ha jugat a l’ambigüitat associació / partit polític; mai no hem sabut exactament què era, si figa o raïm. Oblidarem pietosament l’episodi de la no-dimissió amb caràcter retroactiu de Carretero i la seva troupe, la misteriosa fugida-expulsió de quatre dels més valuosos integrants de la seva Junta Directiva (potser perquè eren valuosos els van fer fora, però d’això no n’hem tret mai l’aigua clara) i d’un encara més misteriós afer més propi de ¿Dónde Estás Corazón?.\nL’associació-partit de Carretero arriba al període pre-electoral, com ells mateixos diuen, amb els deures fets. Amb candidatures aprovades i amb un mandat als dirigents perquè negociïn la incorporació de Reagrupament a una possible coalició. Res a dir, si no fos perquè la candidatura, aprovada pels socis, eren quatre llistes tancades, cuinades per la direcció segons no se sap quin criteri, al més pur estil dels partits tradicionals. El que tant es criticava a Esquerra, vaja, i que es dóna de bufetades amb la “renovació democràtica” que Reagrupament té com a marca de fàbrica. Tot plegat no sembla la millor carta de presentació de cara a una coalició amb altres propostes polítiques. Com es deterioren els principis, en qüestió de mesos!\nEntrant al fons de l’assumpte, els contactes entre Carretero i Joan Laporta no s’han interromput mai, però no sembla que estiguin donant cap resultat. Potser hi té a veure la forta personalitat d’ambdós, però a ulls de l’electorat l’ex-president del Barça té totes les de guanyar, mentre que el metge de Puigcerdà s’està convertint, mica en mica, en un petit guru adorat per una tropa d’incondicionals, però poca cosa més. És una llàstima la trajectòria d’aquest home: m’ha decebut molt en poc temps.


Redacció | divendres, 24 de juliol del 2015, a les 11.25\nMinuts abans de començar la sessió plenaria, el president del Grup Municipal del PP, Alberto Fernández Díaz, s’ha dirigit al pedestal on fins ahir a la tarda hi havia el bust de Juan Carles I per col·locar-hi una fotografia de l’actual monarca, el rei Felip VI. L’acció de protesta ha durat només un instant. Poc després el mateix Fernández Díaz ha col·locat la fotografia en un lloc més segur i, finalment, un tècnic municipal l’ha acabat retirant.\nL’anècdota del quadre, però, ha marcat l’inici del plenari. Alberto Fernández Díaz ha demanat que el retrat de Felip VI presideixi la sessió en un lloc destacat i ha dit que el consistori comet una il·legalitat amb la retirada del bust. El líder del PP ha criticat el gest d’ahir del consistori que ha qualificat d’un “escarni a la monarquia” i ha acusat l’alcaldessa, Ada Colau, de governar des de la “divisió i el conflicte”. També ha recordat a Colau que el saló de plens hauria d’estar presidit per un retrat o figura de l’actual monarca, Felip VI. L’alcadessa, Ada Colau, ha assegurat que en prenen nota i que revisaran la simbologia del cap de l’Estat i altres tradicions.\nCiU, C’s i PSC també retreuen a Colau la retirada del bust\nLa polèmica, però, no ha acabat aquí. L’alcaldessa ha obert un torn extraordinari per debatre la retirada del bust de Joan Carles I que gairebé ha desembocat en una junta de portaveus extraordinària per diferències amb l’oposició sobre el procediment. Finalment, però, la ronda s’ha pogut fer. Xavier Trias (CiU) ha aprofitat el seu torn per acusar Colar de crear una pantomima. “Sàpiga vostè que està sota AlfonsXIII i la reina Regent” li ha etzibat, abans de recordar-li que la mesura ha estat unilateral. Carina Mejías (C’s) també ha acusat Colau de vulnerar la majoria democràtica. “Aquesta és la casa de tots els barcelonins, no la seva. Si volen canviar la simbologia, ho fan a la seu de BComú”, ha dit Mejías. Jaume Collboni (PSC) ha manifestat la seva “consternació i incomprensió per la retirada del bust” especialment perquè coincideix amb el plenari extraordinari sobre pobresa i ha recriminat BComú de fer “política espectacle”.\nEn canvi, la retirada del bust de Joan Carles I ha estat ben rebuda per Esquerra i la CUP. Alfred Bosch (ERC) ha felicitat l’equip de govern per fer una “neteja a fons”. “Ja era hora”, ha dit abans de destacar que creuen en una Barcelona republicana i “lliure de Borbons”. Josep Garganté (CUP) també s’ha mostrat satisfet de la retirada del bust. Ha citat Arnaldo Otegi i ha animat al govern “a fer neteja d’altres elements i també de la bandera espanyola”, ha dit, defensant la desobediència a les lleis injustes.\n— Ada Colau — Ajuntament de Barcelona — Alberto Fernández Díaz — Alfred Bosch — Carina Mejías — Jaume Collboni — Josep Garganté — plenari municipal — rei Felip VI — rei Joan Carles I\nFernández Díaz titlla d’”escarni” a la monarquia la retirada del bust de Joan Carles I\nL’Ajuntament celebra un doble plenari extraordinari\nL’Arquebisbat lamenta que el govern de Colau tregui la missa de la Mercè del programa oficial


10 cocteleries on redescobrir el còctel White Lady\nPren-te un còctel en un d'aquests locals i rememora els famosos anys 20. A més, per celebrar l'estrena de 'Las chicas del cable' a Netflix tindreu un descompte!\nAmb l'estrena el 28 d'abril de la primera producció espanyola de Netflix, 'Las chicas del cable', podreu sentir l'esperit de la sèrie en una selecció de cocteleries de Barcelona.\nLa sèrie està ambientada a l'Espanya dels anys 20. Les quatre protagonistes són noies que lluiten per la seva llibertat i independència. Per celebrar aquesta estrena, onze cocteleries de Barcelona ofereixen ofertes especials. En podreu gaudir del 27 al 30 d'abril i del 4 al 7 de maig; de 19 a 21 h.\nCòctels i platets amb un grau de sofisticació molt superior al que fins ara ens havia ofert aquest maridatge a Barcelona. Cap local ha aconseguit conjugar ambdós elements amb aquesta elegància. Tanta que, quan entreu al Servicio Continuo, us sentireu com 'gentlemen'. L’espai té la solera dels clubs britànics més selectes i sedueix a base de calidesa, bon gust i classicisme: paràmetres estètics innegociables per gaudir d’una oferta de còctels i gastronomia selecta fins a altes hores de la matinada. Aquí l’alcohol es mima i la cocteleria esdevé un estat d’ànim. Clàssics propers a la perfecció, esquitxats amb algun recurs d’autor, sacsejats amb precisió quirúrgica i marques prèmium.\nRecordeu la moda dels clandestins? En realitat n’hi havia només tres. A banda de la qualitat de la cuina, s’amagaven rere una façana irrellevant. Això no passa amb el Pastrami Bar. Obert fa cinc minuts (o cinc dies comptats, vaja) al Born, quan hi entres no ensopegues amb una botiga de flamenques de plàstic. La façana ‘no funciona com a’: és un bar d’entrepans que, de fet, representa el primer cop que Rooftop Smokehouse –col·lectiu gastronòmada encapçalat pel cuiner Buster Turner, que passeja peces de peix i carn fumades artesanalment en barrils de roure– disposa d’un local estable obert al públic. Els seus còctels, com aquest White Lady que us recomanem, són espectaculars.\nNegroni té esperit clàssic, però gasta un look contemporani, en un elegantíssim negre, que s'allunya de la fusta envellida i les decoracions pre-Transició tan comunes a les cocteleries més canoses. No tenen carta, però només cal respondre a un parell de preguntes per tenir davant teu, a l'instant, una copa que et costarà oblidar. Preparen un Negroni que et posa els ulls en blanc i et posseeix com si fossis la nena de 'L'exorcista', i també també tenen la mà trencada amb el Moscow Mule, el Whisky Collins i el White Lady.\nSant Antoni demanava a crits una cocteleria com el Bitter (amb permís del XIX Bar) i venir-nos al cap aquell “m’exalta el nou i m’enamora el vell”. I és que el Nacho, un dels tres propietaris, ve d’establiments com el Milano, el Caribbean i el Negroni, aquella vella escola coctelera l’esperit de la qual ha volgut mantenir al seu Bitter, sense oblidar que a ell, com passava a Foix, l’exalta una barbaritat el nou. Aquí no hi trobareu cocteleria molecular però sí herbes naturals (romaní, farigola, alfàbrega i lavanda són les seves preferides) en beuratges delicats i suggeridors, que s’allunyen de la cocteleria clàssica però en saben mantenir les arrels i un respecte profund al que representa.\nEl nom no té res a veure amb la germana de Beyoncé, tampoc no està pensat perquè feu el clàssic joc de paraules Solange de Cabras: aquesta cocteleria prèmium deu la nomenclatura a una de les senyoretes més cool de James Bond. El Solange és un projecte dels Pernía, una família d’alquimistes de la copa que ja coneixíeu del sempre recomanable Tandem Cocktail Bar. Sofàs vintage, barra senyorial de fusta, materials de qualitat, or líquid com a color oficial i un gust exquisit en la decoració, aquests són els ingredients que acompanyen la superba cocteleria made in Pernía. Perquè al Solange es preparen còctels de debò. Els clàssics. Sense ornaments modernets. Sense flors exòtiques al got.\nEspecialistes veritablesEl Bobby Gin és un bar modern, còmode i on es respira alta qualitat en tot els seus aspectes, fins i tot en la decoració, on la barra està feta d'antigues portes i la portes del bany és un armari. Són especialistes en gintònics i, per tant, tenen una selecció de marques premium nacionals i internacionals. Si sou principiants en aquest plaer etílic, deixeu-vos aconsellar pel Francesco Giardina, el Head Bartender, que sabrà escollir el gin tònic més adient segons els vostres gustosSi el món líquid del Bobby Gin us ha motivat, l'apartat del menjar us farà venir salibera.\n"Obrir-se a la gent del barri". Aquest propòsit –i el d'oferir un "model de turisme sostenible, tenen 20 habitacions– Aquestes paraules –de manual de direcció d’hotel de la Barcelona post-Fòrum– a l'Hotel Brummell –en zona poc colonitzada de Poble-sec– no semblen impostades. Començant per un restaurant, el Brummell Kitchen, que més que obrir-se al passavolant el vol aspirar: tota la planta baixa (menjador, terrassa interior, bar de copes) crida al no-resident i s’hi fa de tot, des de cooperatives eco fins a art modern. Val la pena passar-hi a qualsevol hora: de dia, hi ha un menú (12,5 €, sopa, crema o amanida, plat del dia, beguda i postres) excel·lent, amanides i entrepans. De nit, tapes marca de la casa, però sobretot, segons el que està de moda (pop, 'tiradito'), el Fede fa les seves.\nAquest hotel està situat al costat del centre comercial Diagonal Mar i a 400 m de la platja de la Nova Mar Bella. Ofereix una piscina exterior de temporada, un gimnàs i habitacions amb aire condicionat i TV LED.A la terrassa del terrat del Hilton Diagonal Mar Barcelona, Purobeach Barcelona, hi ha una piscina exterior, una piscina infantil i una sauna. La terrassa és oberta de maig a octubre i té una vista impressionant sobre el mar, gandules balineses i servei de massatges.El restaurant Indigo del Hilton serveix cuina catalana i internacional. El restaurant Purobeach ofereix un menú complet i una varietat de còctels clàssics i licors internacionals. El bar Pistaccio serveix còctels.L'hotel disposa de 22 sales de reunions i es troba al costat del centre de convencions CCIB de Barcelona. A 2 minuts a peu hi ha la parada de metro d'El Maresme-Fòrum, que enllaça amb el centre de Barcelona en uns 15 minuts. L'aeroport del Prat de Barcelona és a 25 minuts amb cotxe.


Quan i com dir NO | Sophia Blasco: Coaching personal\nPàgina d'inici › Totes les Receptes per Viure Bé › Desenvolupament professional › Quan i com dir NO\nQuan i com dir NO\nPosted on 17/02/2014 by Sophia Blasco\nAdquireixes més obligacions de les que pots complir?\nTractes d’encabir moltes activitats en poc temps?\nCas afirmatiu, donant alguns NO per resposta aconseguiràs simplificar-te la vida i posaràs l’estrès a ratlla.\n“The word no made from jigsaw puzzle pieces”, de Horia Varlan, al Flickr\nPer a què dir NO\nCreus que estàs condemnada a adquirir massa compromisos? No, no si estàs disposada a dir NO!\nTinguis en compte que la sobrecàrrega és una qüestió absolutament individual, sols tu pots saber què és una sobrecàrrega per a tu. Tens moltes raons per dir NO:\nDir NO no és egoista necessàriament. Quan dius NO a un nou compromís, estàs respectant les teves obligacions actuals i ocupant-te de reservar-te el temps necessari per aconseguir resultats de qualitat.\nDir NO et pot permetre descobrir coses noves. Que hagis ajudat a organitzar la festa de fi de curs els darrers 5 anys no vol dir que hagis de fer-ho per sempre . Dir NO et donarà temps per dedicar-te a altres interessos.\nDir sempre SÍ no és saludable. Quan hi ha massa compromisos, hi ha molt d’estrès i probablement emmalaltiràs.\nDir NO obre la porta per a que altres persones puguin ocupar-se’n i els hi pot representar una oportunitat.\nPer dir-te SÍ a tu i respectar-te.\nQuan dir NO\nDe vegades és difícil determinar quines activitats mereixen el teu temps i la teva atenció, aquestes estratègies t’ajudaran a avaluar-les:\nConcentra’t en allò que més t’importa. Examina les seves obligacions i prioritats abans d’adquirir qualsevol nou compromís. Pregunta’t si el nou compromís és, o no és, important per a tu. Si és rellevant, fes-ho. Si no, dóna el NO per resposta.\nValora la durada del nou compromís i el nivell de tensió que et pugui comportar. Si has de triar entre fer un pastís per a la festa de l’escola o participar en la comissió d’organització del viatge fi de curs, tria allò que menys estrès et comporti.\nAllibera’t de la culpabilitat. Acceptar compromisos per tal de no sentir-te culpable, a més a més de la sobrecàrrega addicional que et puguin comportar, probablement et provocarà indignació amb tu mateixa per haver-los acceptat.\nConsulta el coixí abans de donar la teva resposta. Abans de respondre, pren-te un dia per valorar la sol·licitud i l’encaix amb els teus compromisos actuals.\nCom dir NO\nA continuació hi ha alguns detalls a tenir en compte quan hagis de dir NO:\nDigues NO. La paraula “NO” és poderosa. Utilitza-la sense por. Para atenció, utilitzar frases imprecises de l’estil “no n’estic segura” o “No crec que pugui fer-ho”, poden ser interpretades com un SÍ.\nSigues breu. Indica el teu motiu per dir NO i prou. Evita les justificacions o les explicacions elaborades.\nPractica l’honestedat. No inventis raons per sortir del pas. Moltes vegades la veritat és la millor manera de dir NO a una amistat, un familiar o una companya de feina, i posar el centre en “No puc” en comptes de “No vull” serà més ben percebut.\nRespecta’t i respecta. Pot ser difícil, molt difícil, dir NO a bones causes que et proposaran; reconeix el valor i l’esforç de la causa en qüestió a la vegada que manifestes que t’agradaria participar-hi però que, malauradament, no et pots comprometre.\nPrepara’t a fer front a la persistència. Pots necessitar rebutjar una petició diverses vegades abans que l’altra persona accepti el teu NO per resposta. Quan això succeeixi, repeteix el teu NO per resposta amb calma totes les vegades que calgui.\nAquestes recomanacions et poden ajudar, però si acostumes dir SÍ a tot, dir NO no t’és fàcil, per això procures no donar el NO per resposta. Pots aprendre a dir NO, puc ajudar-te a aconseguir-ho. Concerta la teva sessió de regal!\nDocumentat a When and how to say no\n‹ 10 trucs per barrar el pas a la hipertensió\nEl futur és a les teves mans! ›\nTagged with: assertivitat, culpa, habilitats socials\nOne comment on “Quan i com dir NO”\nQuan i com dir NO | Servei Educatiu de la Terr... ha dit:\n19/02/2015 a les 15:17\n[…] Adquireixes més obligacions de les que pots complir? Tractes d'encabir moltes activitats en poc temps? Cas afirmatiu, donant alguns NO per resposta aconseguiràs simplificar-te la vida i posaràs l'e… […]\nderechoylibertaden.wixsite.com/dlmex/post/exc… 12 hours ago\n"I am a pureblood!" Una fantàstica idea! https://t.co/YGm0JX3ALd 20 hours ago


Segons estima l’Associació de Concessionaris de Mercabarna,\nque agrupa les companyies del polígon alimentari\nPEIX I MARISC. La demanda de peix fresc i marisc s’incrementa entre un 10% i un 35% en relació a una altra setmana de febrer. La demanda de productes exclusius com la llagosta, escamarlà de mida gran i el llamàntol es dispara\nCARN. El sector carni servirà diàriament una tona més de carn premium del que és habitual, durant el Congrés\nFRUITA I HORTALISSA. Se serviran diàriament més de 10.000 amanides i safates de fruita, a la Fira de Barcelona. La tendència saludable i el “raw food” arriba al MWC\nBarcelona, 24 de febrer de 2018. La celebració del Mobile World Congress, que tindrà lloc a Barcelona del 26 de febrer a l’1de març, és ben rebuda un any més per la trentena d’empreses majoristes de Mercabarna que serveixen a la restauració, tant directament com indirecta a travès de distribuïdors. “El febrer és temporada baixa. És un mes en què el consum es contrau i és molt fluix. La demanda que genera aquest esdeveniment ens ajuda a compensar”,coincideixen les empreses. Segons estima l’Associació d’Empreses i Concessionaris de Mercabarna (ASSOCOME), que representa les companyies que operen al polígon, les vendes de producte s’incrementaran amb motiu del MWC, en relació a una altra setmana del mes de febrer, prop d’un 20%, pel que fa a la fruita i l’hortalissa; un 15% pel que fa als productes carnis; i pel que fa a peix fresc i crustacis i marisc, les empreses preveuen entre un 10% i un 35 % l’increment de la demanda depenen dels productes i també de les companyies. El producte més exclusiu se situarà sobre el 35% d’increment de demanda en relació a altra setmana de febrer.\nAquests dies, es demandem les IV i V gammes, productes manipulats, tallats i nets a punt per cuinar, o per servir, per alleugerir feina als restaurants. L’any passat ja va haver un increment en la qualitat del producte fresc encarregat, tendència que es manté. En menús tancats i cartes durant el MWC a Barcelona destacaran les peces selectes de la carn i es consolidarà la moda de les hamburgueses premium. També com a tendència es farà notar el “raw food” amb la presència d’hortalisses crues, gran protagonismes de les varietats d’amanides molt saludables, amb molt producte fresc i les broquetes amb combinacions sorprenents que barrejaran hortalisses i fruites. I pel que fa el peix, seguiran les peces clàssiques i de presència regular, per evitar sorpreses d’última hora com lluç, rap, orades i, llobarros, salmó. Mentre que ens els menús més exclusius no hi faltaran llagostes, escamarlans grossos, llamàntols i ostres.\nPeces clàssiques de peix, llamàntol, escamarlà gran i ostres.\nPel que fa a les empreses del sector del productes del mar que serveix a restauració i HORECA situen l’impacte del MWC de diferent manera d’acord amb la naturalesa del producte. Per la seva banda, els proveïdors dels restaurants i hotels de Barcelona de les peces de peix fresc més regular, que asseguren al restaurant el proveïment sense sorpreses, preveuen un increment que anirà entre un 10% i un 35% depenen de cada empresa, en relació a una altra setmana del mes de febrer.\nUn dels experts, explica que aquest increment es produeix “en un línia de productes habituals com el corball, la cua de rap, el salmó, el llobarro i l‘orada. Es ven també algun gall de Sant Pere i alguna peça salvatge de llobarro”.\nUn altre expert del sector coincideix. “Ens demanen el peix salvatge de mida gran i que més regularitat té en el mercat com el lluç i el rap. Aquests dies hi ha grups grans amb menús tancats. Els restauradors no poden estar a l’expectativa que aquell dia els hi falli el peix”. Aquests dies s’encarrega sobretot el peix manipulat, és a dir, net, tallat i porcionat amb un pes exacte. “Són preparacions molt més personalitzades”, expliquen des del sector.\nPel que fa al marisc selecte, les previsions són molt similars a l’any passat i es preveu que la venda superi el 35% durant aquesta dies. “El visitant ja va pujar la demanda de productes de luxe com la llagosta i el llamàntol europeu en la passada edició del MWC. Per aquesta edició tenim la mateixa previsió i com a novetat tenim la demanda dels escamarlans grossos”. Altra tendència, la moda de les ostres, sempre festives, que també ha arribat al MWC.\nLa tendència saludable es fa notar amb moltes amanides, hortalisses crues i Raw Food La principal empresa proveïdora de fruita i hortalissa a la Fira de Barcelona treballarà 24 hores al dia per servir les més de 30.000 unitats d’amanides i safates de fruites que s’oferiran durant els dies del Congrés. La companyia ha incrementat el personal en un 20%. “Cada safata de fruita conté un total de 30 broquetes”, expliquen des de l’empresa majorista i afegeixen “ja vam començar a servir producte el divendres dia 16 per als operadors de la Fira”.\nEn el sector de la fruita i l’hortalissa, la qualitat, la innovació gastronòmica i la decoració són els criteris que marquen les comandes de producte fresc i quartes gammes de cara a la celebració del MWC. “Es valora molt la decoració. Això ha incrementat l’ús de les flors comestible. No obstant això, la gran tendència que notem aquest any és el raw food. Ens demanen moltes combinacions amb hortalisses crues”.\nPel que fa a les amanides per a menús i cartes dels restaurants el criteri és el mateix, més qualitat, presències més sofisticades i noves combinacions. Les algues, salses, espècies exòtiques i les diferents i sofisticades amanides, ja són un clàssic. Aquest any, entre les novetats, destaquen les broqueta de pinya colada, i les d’hortalisses fresques i crues.\nUna tona més al dia de les millors peces de carn\nPel que fa a la carn, la previsió de venda és, en aquesta moments, lleugerament inferior a la darrera edició del MWC amb un increment de comandes entre un d’10 i un 15% en relació a una altra setmana del mes de febrer. El que sí que es manté inalterable és la qualitat del producte que es demanda. “L’increment se situa en els productes de primera qualitat. No notem un increment en els restaurants de menús, però sí que puja en els de carta”. Els experts carnis de Mercabarna preveuen subministrar durant tota la setmana vinent una tona diària més del que és habitual i serà exclusivament de carn d’alta gamma. ”Normalment servim d’aquest producte a restauració unes 14 tones al dia i passarem a fer-ne unes 15”. Són els millors talls de vedella femella i vaca madurada (chuletón, filet, entrecot), costelles de cabrit i les hamburgueses selectes fetes amb carn de vedella femella nacional, Wagyu, procedent d’Austràlia i Japó, la Black Angus i la Nebraska. “La moda de les hamburgueses selectes va arribar l’any passat al MWC i ara ja està consolidat”, expliquen aquests experts que serveixen a la restauració de Barcelona i àrea metropolitana.\nAl polígon alimentari de Mercabarna hi ha una trentena d’empeses especialitzades a servir a restauració. Tot i que hi ha empreses que incrementen l’equip aquests dies, en ser tasques especialitzades, les empreses tendeixen optimitzar els mateixos recursos i que tota la plantilla estigui treballant durant aquests dies.\nMés informació: Elisabet Carvajal. Premsa Assocome 646 22 02 68


Savage gear Butch Lure 210 Multicolor, Waveinn\n210 mm (109 gr) 05 - Firetiger 210 mm (109 gr) 03 - Blue silver 210 mm (109 gr) 04 - Perch 210 mm (109 gr) 09 - Golden Ambulance 210 mm (109 gr) 14 - Jack Pike 3D 210 mm (109 gr) 54 - Chart BlueTiger\nColor: 54 - Chart BlueTiger\nDescripció Savage gear Butch Lure 210\nLa sèrie esquer Butch estan dissenyats per a peixos grans! El moviment erràtic increïble, però lenta rodament, es burlen fins i tot el depredador wariest. L'acció de natació realista, combinat amb l'horitzontal lent equilibri de flotació i el pin V conjunta, fan d'aquest un esquer realment únic. L'atractiu està fet amb filferro extra forta i junta d'articulació per suportar peixos brutal. Equipat amb anells partits forjat forts addicionals i personalitzades hams triples del torneig japonès. Adequat per Pike, Muskie, Zander, Barramundi i perca del Nil.\nPES: 109 g\nConeixes tots els detalls de Savage gear Butch Lure 210? A waveinn fem una especial selecció dels productes de nàutica i pesca per a la pràctica de diferents activitats esportives i nivells. Si estàs buscant altres productes de la categoria Equip de pesca, fes una ullada al catàleg complet de Esquers. Totes les marques que distribuïm, com per exemple Savage gear, t’ofereixen el millor material per practicar aquest esport. El nostre equip tècnic de nàutica i pesca ho sap molt bé ja que les ha testejat i en coneix tots els detalls de primera mà!\nCaracterístiques Savage gear Butch Lure 210\nTecnologias Savage gear Butch Lure 210\nSostenibilitat Savage gear Butch Lure 210\nDaniel hjalmarsson - 14/09/2019\nPierre-andré fiaux - 09/08/2018


Obertes les inscripcions per als tallers de Gent Gran Activa -\nData i hora oficial 21.09.2019 | 18:39\nObertes les inscripcions per als tallers de Gent Gran Activa\nDimarts, 11 de juny de 2019 a les 16:00\nJa es poden realitzar, a Can Palots, les inscripcions per als tallers del Programa Gent Gran Activa pel curs 2019-2020, unes activitats que estan destinades als majors de 65 anys i que pretenen donar resposta a les necessitats i inquietuds de la gent gran de Canovelles.\nEnguany s’ofereixen un total de set tallers diferents: de tècniques de relaxació, de memòria, d’introducció a la informàtica, d’smartphones, de llengua, de matemàtiques o l’anomenat Matins de la Gent Gran.\nTallers pel curs 2019-2020\nEl dia a dia ens crea tensió, estrès, esgotament... i quasi no tenim temps per relaxar-nos. La relaxació és un art, és una pràctica que ens pot omplir de salut i energia per afrontar la quotidianitat i per eliminar tensions. El que s’aconsegueix amb aquesta pràctica val la pena.\nEls tallers de memòria estan orientats a l’estimulació cognitiva del nostre cervell. Mitjançant una sèrie d’activitats i exercicis pràctics, exercitem la memòria i activem funcions cerebrals destinades a la conservació i a la millora de la salut en general.\nPerd la por a la informàtica. Tallers d’introducció a la informàtica.\nLa informàtica i les noves tecnologies formen part de la societat en què ens trobem. Amb aquest taller perdrem la por a acostar-nos a aquestes màquines i en coneixerem el funcionament. Hi ha diferents grups segons el nivell de pràctica.\nTaller “Com funciona el meu smartphone?”\nCom puc enviar un missatge de whatsapp? Com puc descarregar aplicacions? Com utilitzar la geolocalització? Com relacionar-me amb l’administració a través del meu mòbil? Tota una sèrie de situacions que resoldrem amb aquest taller, ja que tindrem l’oportunitat d’aprendre com funciona el nostre mòbil i sobretot posar-nos al dia.\nOferim les primeres nocions didàctiques prèvies a la formació reglada, així pots perdre la por a anar a classe. S’ofereixen sessions tant de castellà com de català.\nL’economia domèstica et genera inquietuds, tens l’oportunitat de repassar conceptes matemàtics bàsics útils per a la vida diària.\nMatins de la gent gran\nEls matins de la gent gran està orientat a millorar la nostra vida i la dels que ens envolten mitjançant activitats d’estimulació cognitiva i moltes altres activitats. Així doncs, si voleu passar una estona entretinguda i amb companyia, reserveu-vos els dimarts i dijous per a la tertúlia: parlarem i també farem altres activitats, com activitats per a millorar la memòria.\nDarrera actualització: 12.06.2019 | 09:09